ข้อบังคับการนิคมอุตสาหกรรมแห่งประเทศไทยข้อบังคับการนิคมอุตสาหกรรมแห่งประเทศไทยว่าด้วยหลักเกณฑ์ วิธีการ และเงื่อนไขในการจัดสรรที่ดินเพื่อให้เป็นนิคมอุตสาหกรรมพ.ศ. ๒๕๔๘ โดยที่เป็นการสมควรกำหนดหลักเกณฑ์วิธีการ และเงื่อนไขในการจัดสรรที่ดินในนิคมอุตสาหกรรมที่ได้จัดตั้งขึ้นตามกฎหมายว่าด้วยการนิคมอุตสาหกรรมแห่งประเทศไทยอาศัยอำนาจตามความในมาตรา๒๓ (๑) แห่งพระราชบัญญัติการนิคมอุตสาหกรรมแห่งประเทศไทย พ.ศ. ๒๕๒๒ และข้อ ๕ ของกฎกระทรวงกำหนดหลักเกณฑ์วิธีการ และเงื่อนไขในการจัดตั้งนิคมอุตสาหกรรม พ.ศ. ๒๕๔๘ ออกตามความในพระราชบัญญัติการนิคมอุตสาหกรรมแห่งประเทศไทยพ.ศ. ๒๕๒๒ อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคลซึ่งมาตรา ๒๙ ประกอบกับมาตรา ๓๑ มาตรา ๓๕ มาตรา ๓๖ มาตรา ๔๘ มาตรา ๔๙ และมาตรา ๕๐ ของรัฐธรรมนูญแห่งราชอาณาจักรไทยบัญญัติให้กระทำได้โดยอาศัยอำนาจตามบทบัญญัติแห่งกฎหมาย คณะกรรมการการนิคมอุตสาหกรรมแห่งประเทศไทยจึงออกข้อบังคับไว้ดังต่อไปนี้ข้อ๑ ข้อบังคับนี้เรียกว่า ข้อบังคับการนิคมอุตสาหกรรมแห่งประเทศไทยว่าด้วยหลักเกณฑ์ วิธีการ และเงื่อนไขในการจัดสรรที่ดินเพื่อให้เป็นนิคมอุตสาหกรรมพ.ศ. ๒๕๔๘ข้อ๒[๑]ข้อบังคับนี้ให้ใช้บังคับเมื่อพ้นกำหนดสามสิบวันนับแต่วันถัดจากวันประกาศในราชกิจจานุเบกษาเป็นต้นไปข้อ๓ ในข้อบังคับนี้การจัดสรรที่ดินในนิคมอุตสาหกรรม หมายความว่า การจำหน่ายที่ดินที่ได้แบ่งเป็นแปลงย่อยไม่ว่าจะเป็นการแบ่งจากที่ดินแปลงเดียวหรือแบ่งจากที่ดินหลายแปลงที่มีพื้นที่ติดต่อกันภายในแนวเขตพื้นที่โครงการจัดตั้งหรือขยายนิคมอุตสาหกรรมโดยได้รับทรัพย์สินหรือประโยชน์เป็นค่าตอบแทน ทั้งนี้ ไม่ว่าจะจำหน่ายไปเพื่อเป็นที่ประกอบอุตสาหกรรมการบริการ พาณิชยกรรม หรือกิจการอื่นที่เป็นประโยชน์หรือเกี่ยวเนื่องกับการประกอบอุตสาหกรรมการบริการ หรือพาณิชยกรรมสิทธิในที่ดิน หมายความว่า กรรมสิทธิ์ที่ดินและให้หมายความรวมถึงสิทธิครอบครองด้วยพื้นที่สาธารณูปโภค หมายความว่า ที่ดินอันเป็นที่ตั้งของระบบสาธารณูปโภคและสิ่งอำนวยความสะดวกต่าง ๆ เช่น ระบบถนน ระบบไฟฟ้า ระบบประปา ระบบบำบัดน้ำเสีย ระบบระบายน้ำเป็นต้นบริการอื่น หมายความว่า การให้บริการหรือสิ่งอำนวยความสะดวกอื่นนอกเหนือจากสิ่งอำนวยความสะดวกที่จำเป็นต้องจัดให้มีในโครงการจัดสรรที่ดินที่กำหนดไว้ในโครงการที่ขออนุญาตจัดสรรที่ดินตามข้อบังคับนี้ใบอนุญาต หมายความว่า ใบอนุญาตให้ทำการจัดสรรที่ดินในนิคมอุตสาหกรรมหนังสืออนุญาต หมายความว่า หนังสืออนุญาตให้ทำการจัดสรรที่ดินหรือหนังสืออนุญาตให้ทำการแก้ไขเปลี่ยนแปลงแผนผังโครงการ และวิธีการจัดสรรที่ดินในนิคมอุตสาหกรรมและให้หมายความรวมถึงหนังสืออนุญาตให้ก่อภาระผูกพันแก่ที่ดินที่ได้รับอนุญาตให้จัดสรรด้วยผู้ขอจัดสรรที่ดิน หมายความว่า เอกชนหรือหน่วยงานอื่นของรัฐที่ประสงค์จะจัดสรรที่ดินเพื่อจัดตั้งหรือขยายเป็นนิคมอุตสาหกรรมตามกฎหมายว่าด้วยการนิคมอุตสาหกรรมแห่งประเทศไทยผู้จัดสรรที่ดิน หมายความว่า ผู้ได้รับใบอนุญาตให้ทำการจัดสรรที่ดินเพื่อให้เป็นนิคมอุตสาหกรรมและให้หมายความรวมถึงผู้รับโอนใบอนุญาตด้วยผู้ซื้อที่ดินจัดสรร หมายความว่า ผู้ทำสัญญากับผู้จัดสรรที่ดินเพื่อให้ได้มาซึ่งที่ดินจัดสรรและให้หมายความรวมถึงผู้รับโอนสิทธิในที่ดินคนต่อไปด้วยคณะกรรมการ หมายความว่า คณะกรรมการการนิคมอุตสาหกรรมแห่งประเทศไทยพนักงานเจ้าหน้าที่ หมายความว่า เจ้าพนักงานที่ดินซึ่งเป็นผู้ปฏิบัติการในการจดทะเบียนสิทธิและนิติกรรมตามประมวลกฎหมายที่ดินข้อ๔ ให้ผู้ว่าการรักษาการตามข้อบังคับนี้และให้มีอำนาจออกระเบียบหรือประกาศเพื่อปฏิบัติการตามข้อบังคับนี้หมวด ๑การกำกับ ดูแลการจัดสรรที่ดินในนิคมอุตสาหกรรม ข้อ๕ ให้ กนอ. กำกับ ดูแลการจัดสรรที่ดินในนิคมอุตสาหกรรมให้เป็นไปตามข้อบังคับนี้และกฎหมายอื่นใดที่เกี่ยวข้องรวมทั้งให้มีอำนาจหน้าที่ดังต่อไปนี้(๑) พิจารณากลั่นกรองเกี่ยวกับคำขออนุญาตการออกใบอนุญาต การโอนใบอนุญาตหรือเพิกถอนการโอนใบอนุญาตให้ทำการจัดสรรที่ดินในนิคมอุตสาหกรรมก่อนนำเสนอคณะกรรมการ(๒) ตรวจสอบการจัดสรรที่ดินในนิคมอุตสาหกรรมให้เป็นไปตามแผนผังโครงการและวิธีการที่ได้รับอนุญาต(๓) พิจารณากลั่นกรองเกี่ยวกับการขออนุญาตแก้ไขเปลี่ยนแปลงแผนผังโครงการและวิธีการจัดสรรที่ดินในนิคมอุตสาหกรรม การขออนุญาตก่อภาระผูกพันแก่ที่ดินที่ได้รับอนุญาตให้ทำการจัดสรรก่อนนำเสนอคณะกรรมการ(๔) เรียกหรือเชิญให้บุคคลใดมาให้ข้อเท็จจริงคำอธิบาย ความเห็น แนะนำทางวิชาการหรือส่งเอกสารหรือข้อมูลการจัดสรรที่ดินในนิคมอุตสาหกรรมหรือกิจการอื่นที่เกี่ยวเนื่องกับการจัดสรรที่ดินในนิคมอุตสาหกรรมตามที่เห็นสมควรหมวด ๒การขออนุญาตและการอนุญาตให้ทำการจัดสรรที่ดินในนิคมอุตสาหกรรม ข้อ๖ ผู้ใดจะทำการจัดสรรที่ดินในนิคมอุตสาหกรรมต้องได้รับอนุญาตจากคณะกรรมการข้อ๗ ผู้ใดประสงค์จะขออนุญาตทำการจัดสรรที่ดินในนิคมอุตสาหกรรมให้ยื่นคำขออนุญาตทำการจัดสรรที่ดินต่อกนอ. พร้อมหลักฐานและรายละเอียด ดังต่อไปนี้(๑) สำเนาโฉนดที่ดินหรือสำเนาหนังสือรับรองการทำประโยชน์ที่มีชื่อผู้ขอจัดสรรที่ดินเป็นผู้มีสิทธิในที่ดินและต้องเป็นที่ดินที่อยู่ภายในแนวเขตพื้นที่ที่ประกาศเป็นนิคมอุตสาหกรรมตามกฎหมายว่าด้วยการนิคมอุตสาหกรรมแห่งประเทศไทยแล้วโดยที่ดินนั้นต้องปลอดจากบุริมสิทธิใด ๆเว้นแต่บุริมสิทธิในมูลซื้อขายอสังหาริมทรัพย์(๒) ในกรณีที่ที่ดินที่ขอทำการจัดสรรที่ดินมีบุริมสิทธิในมูลซื้อขายอสังหาริมทรัพย์หรือภาระการจำนอง ให้แสดงการบันทึกความยินยอมให้ทำการจัดสรรที่ดินของผู้ทรงบุริมสิทธิหรือผู้รับจำนองและจำนวนเงินที่ผู้ทรงบุริมสิทธิหรือผู้รับจำนองจะได้รับชำระหนี้จากที่ดินแปลงย่อยแต่ละแปลงและต้องระบุด้วยว่าที่ดินเป็นพื้นที่สาธารณูปโภคหรือที่ดินที่ใช้เพื่อบริการอื่น ไม่ต้องรับภาระหนี้บุริมสิทธิหรือจำนองดังกล่าว(๓) แผนผังแสดงจำนวนที่ดินแปลงย่อยที่จะขอจัดสรรและเนื้อที่โดยประมาณของแต่ละแปลง(๔) โครงการปรับปรุงที่ดินที่ขอจัดสรร การจัดให้มีระบบสาธารณูปโภคและสิ่งอำนวยความสะดวกในการดำเนินงานของผู้ประกอบกิจการหรือผู้ใช้ที่ดินในนิคมอุตสาหกรรมรวมทั้งบริการอื่น ตลอดจนการปรับปรุงอื่นตามความเหมาะสมกับลักษณะ และขนาดของนิคมอุตสาหกรรมและสภาพของท้องถิ่น โดยแสดงแผนผัง รายละเอียดและรายการก่อสร้าง ประมาณการค่าก่อสร้างและกำหนดเวลาที่จะจัดทำให้แล้วเสร็จในกรณีที่ได้มีการปรับปรุงที่ดินที่ขอจัดสรรหรือได้จัดทำระบบสาธารณูปโภคและสิ่งอำนวยความสะดวกหรือบริการอื่นแล้วเสร็จทั้งหมดหรือบางส่วนก่อนขอทำการจัดสรรที่ดินให้แสดงแผนผังรายละเอียดและรายการก่อสร้างที่ได้จัดทำแล้วเสร็จนั้นด้วยแผนผังของระบบสาธารณูปโภคสิ่งอำนวยความสะดวกและบริการอื่นที่จะจัดให้มีทุกรายการจะต้องแสดงรายละเอียดของสิ่งที่ปรากฏอยู่ในสภาพปัจจุบันและสภาพหลังจากการปรับปรุงพัฒนาแล้วรายละเอียดของสิ่งที่ต้องแสดงในแผนผังแต่ละรายการให้เป็นไปตามที่ กนอ. กำหนด โดยให้มุมด้านล่างข้างขวาของกระดาษแผนผังจะต้องแสดงดัชนีแผนผังที่ต่อกัน(ในกรณีที่ต้องแสดงแผนผังเกินกว่า ๑ แผ่น) ชื่อโครงการ ที่ตั้งของที่ดิน ชื่อและลายมือชื่อของผู้ออกแบบและวิศวกรผู้คำนวณระบบต่าง ๆพร้อมทั้งเลขทะเบียนใบอนุญาตให้ประกอบวิชาชีพตามกฎหมายว่าด้วยวิชาชีพวิศวกรรมและหรือสถาปัตยกรรมด้วย(๕) แผนงาน โครงการและการบำรุงรักษาสาธารณูปโภคและสิ่งอำนวยความสะดวก(๖) วิธีการจำหน่ายที่ดินจัดสรรและการชำระราคาหรือค่าตอบแทน(๗) ภาระผูกพันต่าง ๆ ที่บุคคลอื่นมีส่วนได้เสียเกี่ยวกับที่ดินที่ขอจัดสรรนั้น(๘) ที่ตั้งสำนักงานของผู้ขอจัดสรรที่ดิน(๙) หลักฐานการให้ความยินยอมหรือความเห็นชอบจากหน่วยงานต่างๆที่เกี่ยวข้องกับที่ดินที่จะขออนุญาตทำการจัดสรรข้อ๘ เมื่อ กนอ. ได้รับคำขอตามข้อ ๗ แล้วให้ตรวจสอบคำขอหากเห็นว่าไม่ครบถ้วนให้แจ้งผู้ขอจัดสรรที่ดินดำเนินการส่งหลักฐาน และรายละเอียดเพิ่มเติมให้ครบถ้วนภายในสิบห้าวันนับแต่วันที่ได้รับแจ้งในกรณีผู้ขอจัดสรรที่ดินไม่ดำเนินการยื่นหลักฐานและรายละเอียดเพิ่มเติมภายในระยะเวลาที่กำหนด หรือได้ยื่นหลักฐานและรายละเอียดภายในระยะเวลาที่กำหนดแต่ กนอ. ตรวจสอบแล้วเห็นว่าหลักฐานและรายละเอียดยังไม่ครบถ้วน ให้สั่งไม่รับคำขออนุญาตทำการจัดสรรที่ดินแล้วแจ้งคำสั่งดังกล่าวพร้อมส่งหลักฐานและรายละเอียดที่เกี่ยวข้องคืนให้แก่ผู้ขอจัดสรรที่ดินในกรณีที่ตรวจสอบแล้วเห็นว่าหลักฐานและรายละเอียดที่ยื่นพร้อมคำขออนุญาตตามวรรคหนึ่งหรือหลักฐานและรายละเอียดที่ยื่นเพิ่มเติมภายในระยะเวลาที่กำหนดตามวรรคสองครบถ้วนแล้วให้ กนอ. สั่งรับคำขออนุญาตทำการจัดสรรที่ดินและแจ้งให้ผู้ขอจัดสรรที่ดินทราบข้อ๙ เมื่อ กนอ. ได้มีคำสั่งรับคำขออนุญาตทำการจัดสรรที่ดินแล้วให้ กนอ. พิจารณากลั่นกรองคำขอดังกล่าวให้แล้วเสร็จภายในห้าวันทำการนับแต่วันที่ กนอ.ได้สั่งรับคำขออนุญาตทำการจัดสรรที่ดินและหลักฐานประกอบที่ถูกต้องและครบถ้วน หากเห็นสมควรอนุญาตให้นำเสนอคณะกรรมการเพื่อพิจารณาเมื่อคณะกรรมการมีมติเห็นชอบอนุญาตให้จัดสรรที่ดินแล้ว ให้ กนอ.ออกหนังสืออนุญาตพร้อมทั้งแจ้งผลการพิจารณาและจัดส่งสำเนาแผนผังโครงการ และวิธีการจัดสรรที่ดินในนิคมอุตสาหกรรมไปยังพนักงานเจ้าหน้าที่แห่งท้องที่ซึ่งที่ดินจัดสรรนั้นตั้งอยู่เพื่อใช้ประกอบการรังวัดแบ่งแยกโฉนดที่ดินต่อไปข้อ๑๐ ให้ กนอ. ออกใบอนุญาตให้แก่ผู้ขอจัดสรรที่ดินเมื่อผู้ขอจัดสรรที่ดินได้ดำเนินการดังต่อไปนี้ครบถ้วนแล้ว(๑) รังวัดแบ่งแยกที่ดินที่ขอจัดสรรพร้อมออกโฉนดที่ดินตามแผนผังโครงการและวิธีการจัดสรรที่ดิน(๒) ให้ที่ดินแปลงย่อยที่จัดเป็นพื้นที่สาธารณูปโภคปลอดจากภาระผูกพันใด ๆ ทั้งสิ้น(๓) ปรับปรุงที่ดินและจัดให้มีระบบสาธารณูปโภค และสิ่งอำนวยความสะดวกอื่นๆ ตามแผนผังโครงการและวิธีการจัดสรรที่ดินในนิคมอุตสาหกรรม หรือได้ดำเนินการจัดให้มีการค้ำประกันการจัดให้มีระบบสาธารณูปโภคและสิ่งอำนวยความสะดวกตามข้อ ๑๔ข้อ๑๑ เมื่อได้ออกใบอนุญาตให้ผู้ใดทำการจัดสรรที่ดินแล้วให้ กนอ. ส่งสำเนาใบอนุญาตพร้อมทั้งแผนผังโครงการ และวิธีการจัดสรรที่ดินที่คณะกรรมการอนุญาตไปยังพนักงานเจ้าหน้าที่แห่งท้องที่ซึ่งที่ดินจัดสรรนั้นตั้งอยู่เพื่อขอให้จดแจ้งในโฉนดที่ดินหรือหนังสือรับรองการทำประโยชน์ภายในสิบห้าวันนับแต่วันที่ได้รับอนุญาตว่าที่ดินนั้นอยู่ภายใต้การจัดสรรที่ดินรวมทั้งเมื่อได้ออกโฉนดที่ดินหรือหนังสือรับรองการทำประโยชน์ที่แบ่งแยกเป็นแปลงย่อยแล้วก็ขอให้จดแจ้งไว้ในโฉนดที่ดินหรือหนังสือรับรองการทำประโยชน์ที่แบ่งแยกนั้นด้วยข้อ๑๒ ในกรณีที่ที่ดินจัดสรรมีบุริมสิทธิในมูลซื้อขายอสังหาริมทรัพย์หรือการจำนองติดอยู่เมื่อได้ออกโฉนดที่ดินหรือหนังสือรับรองการทำประโยชน์ที่ดินแบ่งแยกเป็นแปลงย่อยแล้วผู้ขอจัดสรรที่ดินจะต้องนำโฉนดที่ดินหรือหนังสือรับรองการทำประโยชน์ไปดำเนินการให้พนักงานเจ้าหน้าที่จดแจ้งบุริมสิทธิหรือการจำนองนั้นในโฉนดที่ดินหรือหนังสือรับรองการทำประโยชน์ที่แบ่งแยกเป็นแปลงย่อยทุกฉบับพร้อมทั้งระบุจำนวนเงินที่ผู้ทรงบุริมสิทธิหรือผู้รับจำนองจะได้รับชำระหนี้จากที่ดินแปลงย่อยแต่ละแปลงในสารบัญสำหรับจดทะเบียนด้วยและให้ถือว่าที่ดินแปลงย่อยเป็นประกันหนี้บุริมสิทธิหรือหนี้จำนองตามจำนวนเงินที่ระบุไว้นั้นให้ที่ดินซึ่งเป็นพื้นที่สาธารณูปโภคปลอดจากบุริมสิทธิในมูลซื้อขายอสังหาริมทรัพย์และภาระการจำนองข้อ๑๓ ถ้าผู้ขอจัดสรรที่ดินในนิคมอุตสาหกรรมประสงค์จะขอจัดสรรที่ดินเพิ่มเติมหรือขอแก้ไขเปลี่ยนแปลงแผนผังโครงการหรือวิธีการจัดสรรที่ดินให้ยื่นคำขอพร้อมหลักฐานประกอบการพิจารณาต่อ กนอ. ทั้งนี้ให้นำความตามข้อ ๗ ข้อ ๘ ข้อ ๙ ข้อ ๑๐ ข้อ ๑๑ และข้อ ๑๒มาใช้บังคับกับการดังกล่าวโดยอนุโลมหมวด ๓การค้ำประกันการจัดให้มีระบบสาธารณูปโภคและสิ่งอำนวยความสะดวก ข้อ๑๔ ในกรณีที่คณะกรรมการเห็นสมควรอนุญาตให้ผู้ใดทำการจัดสรรที่ดินและผู้นั้นยังมิได้จัดให้มีระบบสาธารณูปโภค และสิ่งอำนวยความสะดวก หรือบริการอื่น หรือการปรับปรุงที่ดินหรือดำเนินการยังไม่แล้วเสร็จตามแผนผังและโครงการ ผู้ขอจัดสรรที่ดินต้องนำหลักประกันเป็นเงินสดหรือหนังสือค้ำประกันของธนาคารหรือสถาบันการเงินที่กนอ. เชื่อถือได้ตามจำนวนที่ กนอ. กำหนดมามอบไว้ต่อ กนอ. เพื่อค้ำประกันการจัดให้มีระบบสาธารณูปโภคและสิ่งอำนวยความสะดวกถ้าผู้ขอจัดสรรที่ดินไม่จัดให้มีระบบสาธารณูปโภคและสิ่งอำนวยความสะดวกหรือบริการ อื่นหรือปรับปรุงที่ดินไม่แล้วเสร็จตามแผนผัง โครงการและกำหนดเวลาที่ได้รับอนุญาตไว้ หรือมีกรณีที่เชื่อได้ว่าจะไม่แล้วเสร็จภายในกำหนดเวลาตามที่ได้รับอนุญาตให้ กนอ. ใช้สิทธิริบหลักประกันหรือเรียกร้องให้ธนาคารหรือสถาบันการเงินผู้ค้ำประกันชำระเงินให้แก่กนอ. ตามจำนวนที่กำหนดไว้ในสัญญาค้ำ ประกันภายในเวลาที่กำหนดเพื่อที่ กนอ. จะได้ใช้เงินนั้นในการดำเนินการจัดให้มีสาธารณูปโภคสิ่งอำนวยความสะดวก หรือบริการอื่น หรือปรับปรุงที่ดินนั้นให้แล้วเสร็จตามแผนผังและโครงการที่ได้รับอนุญาตหมวด ๔การก่อภาระผูกพันแก่ที่ดินในโครงการ ข้อ๑๕ ห้ามมิให้ผู้จัดสรรที่ดินทำนิติกรรมกับบุคคลใดอันก่อให้เกิดภาระผูกพันใดๆ แก่ที่ดินที่ได้รับอนุญาตให้ทำการจัดสรร เว้นแต่ได้รับอนุญาตจากคณะกรรมการข้อ๑๖ การขอทำนิติกรรมอันก่อให้เกิดภาระผูกพันแก่ที่ดินที่ได้รับอนุญาตให้ทำการจัดสรรต้องเป็นไปตามหลักเกณฑ์และวิธีการดังนี้(๑) เมื่อได้รับใบอนุญาตให้ทำการจัดสรรที่ดิน และได้แบ่งแยกโฉนดที่ดินหรือหนังสือรับรองการทำประโยชน์เป็นแปลงย่อยตามแผนผังโครงการและวิธีการที่คณะกรรมการอนุญาตแล้ว ผู้จัดสรรที่ดินประสงค์จะทำนิติกรรมอันก่อให้เกิดภาระผูกพันแก่ที่ดินที่จัดสรรให้ยื่นคำขอเป็นหนังสือพร้อมด้วยเอกสารหลักฐานต่อกนอ.(๒) ให้ กนอ. พิจารณา ตรวจสอบกลั่นกรองคำขอให้แล้วเสร็จภายในห้าวันทำการนับจากวันที่ กนอ. ได้รับคำขอพร้อมด้วยเอกสารหลักฐานที่เกี่ยวข้องเพื่อประกอบการพิจารณาและเสนอผลการพิจารณาต่อคณะกรรมการ(๓) เมื่อคณะกรรมการพิจารณาอนุญาตตามที่ผู้จัดสรรที่ดินมีคำขอแล้วให้ กนอ. ออกหนังสืออนุญาตแก่ผู้จัดสรรที่ดินโดยเร็ว ทั้งนี้ ต้องระบุชื่อโครงการจัดสรรที่ดินเลขที่ใบอนุญาตทำการจัดสรรที่ดิน เลขที่โฉนดที่ดิน หรือหนังสือรับรองการทำประโยชน์ประเภทหรือลักษณะการใช้ที่ดิน ประเภทนิติกรรม ชื่อคู่กรณี ระยะเวลาในการก่อให้เกิดภาระผูกพันและมติคณะกรรมการ ครั้งที่พร้อมวัน เดือน ปีที่มีมติไว้ในหนังสืออนุญาตด้วย(๔) ห้ามมิให้ผู้จัดสรรที่ดินทำนิติกรรมอันก่อให้เกิดภาระผูกพันแก่ที่ดินอันเป็นพื้นที่สาธารณูปโภค(๕) การก่อภาระผูกพันในที่ดินหรือที่ดินพร้อมสิ่งปลูกสร้างโดยการจำนอง วงเงินจำนองอย่างสูงต้องไม่เกินราคาประเมินแห่งทรัพย์สินที่จำนองนั้นสำหรับที่ดินให้ยึดถือตามราคาประเมินทุนทรัพย์เพื่อเรียกเก็บค่าธรรมเนียมในการจดทะเบียนสิทธิและนิติกรรมในอสังหาริมทรัพย์ตามประมวลกฎหมายที่ดินส่วนสิ่งปลูกสร้างให้ผู้ขอจัดสรรที่ดินแสดงต้นทุนการก่อสร้างตามความเป็นจริง โดยแยกดังนี้(๕.๑) กรณีที่ดินเปล่า วงเงินจำนองอย่างสูงต้องไม่เกินราคาประเมินที่ดินที่ใช้ในการจดทะเบียนสิทธิและนิติกรรมของกรมที่ดินหรือราคาที่คณะกรรมการกำหนดหรือเห็นชอบ(๕.๒) กรณีที่ดินพร้อมสิ่งปลูกสร้าง วงเงินจำนองอย่างสูงต้องไม่เกินราคาประเมินที่ดินที่ใช้ในการจดทะเบียนสิทธิและนิติกรรมของกรมที่ดินรวมกับราคาสิ่งปลูกสร้างตามราคาประเมินสิ่งปลูกสร้างของกนอ. หรือราคาที่คณะกรรมการกำหนดหรือเห็นชอบ(๕.๓) ราคาที่คณะกรรมการกำหนดหรือเห็นชอบหมายถึง ราคาจากแหล่งข้อมูลที่สามารถนำมาประมวล เพื่อใช้ประกอบการพิจารณาวงเงินที่จะอนุญาตให้จำนองดังต่อไปนี้(ก) ราคาจำหน่ายของที่ดินที่ขอจำนองซึ่งแสดงไว้ในเอกสารโครงการและวิธีการจัดสรรที่ดิน(ข) ราคาจำหน่ายของที่ดินที่ขอจำนอง ซึ่งปรากฏในเอกสารโฆษณาหรือประชาสัมพันธ์โครงการจัดสรรที่ดิน(ค) ราคาที่ดินที่ธนาคารพาณิชย์หรือสถาบันการเงินได้ประเมินเพื่อเป็นฐานในการอนุมัติสินเชื่อ(ง) ราคาที่บริษัทประเมินกลางที่เป็นสมาชิกของสมาคมผู้ประเมินค่าทรัพย์สินแห่งประเทศไทยและได้รับอนุญาตให้ประเมินค่าทรัพย์สินโดยคณะกรรมการกำกับหลักทรัพย์และตลาดหลักทรัพย์เป็นผู้รับรองในกรณีที่ราคาตาม(ก) (ง) ไม่ใกล้เคียงหรือไม่สอดคล้องกัน ให้ กนอ. พิจารณาแต่งตั้งผู้แทนไปตรวจสอบและพิจารณาใช้ราคาที่ดินโดยการเทียบเคียงกับที่ดินแปลงที่มีลักษณะและสภาพสาธารณูปโภคใกล้เคียงกัน(๖) ผู้รับจำนองต้องยินยอมเฉลี่ยหนี้และรับชำระหนี้เป็นรายโฉนดที่ดินหรือหนังสือรับรองการทำประโยชน์แปลงย่อยโดยถือว่าที่ดินแปลงย่อยแต่ละแปลงเป็นประกันหนี้จำนองเฉพาะส่วนตามวงเงินที่ระบุไว้ในโฉนดที่ดินหรือหนังสือรับรองการทำประโยชน์แปลงย่อยและผู้รับจำนองยินยอมให้ผู้จำนอง ไถ่ถอนหรือปลอดจำนองเป็นรายโฉนดที่ดินหรือหนังสือรับรองการทำประโยชน์แปลงย่อยได้(๗) ผู้จัดสรรที่ดินต้องจัดการให้ที่ดินแปลงย่อยปลอดภาระผูกพันก่อนจดทะเบียนสิทธิและนิติกรรมโอนที่ดินแก่ผู้ซื้อที่ดินจัดสรร(๘) ห้ามมิให้ทำนิติกรรมอันก่อให้เกิดภาระผูกพันแก่ที่ดินจัดสรรที่ได้ทำสัญญาจะซื้อจะขายกับผู้ซื้อที่ดินที่จัดสรรแล้วเว้นแต่มีข้อตกลงยกเว้นไว้ในสัญญาจะซื้อจะขาย หรือมีหนังสือยินยอมจากผู้ซื้อที่ดินจัดสรรให้ทำนิติกรรมประเภทจำนองได้(๙) เงื่อนไขอื่นๆ ตามที่ กนอ.เห็นสมควรเพื่อประโยชน์แก่ผู้ซื้อที่ดินที่จัดสรรหมวด ๕การดำเนินการให้บริการสิ่งอำนวยความสะดวกและบริการอื่นแก่ผู้ประกอบกิจการในนิคมอุตสาหกรรม ข้อ๑๗ การให้บริการสิ่งอำนวยความสะดวกและบริการอื่นแก่ผู้ประกอบกิจการในนิคมอุตสาหกรรมให้เป็นไปตามเงื่อนไขที่กนอ. กำหนดหรือตามสัญญาหรือข้อตกลงที่ผู้จัดสรรที่ดินทำไว้กับ กนอ.หมวด ๖การจัดการดูแล บำรุงรักษาระบบสาธารณูปโภคและสิ่งอำนวยความสะดวก ข้อ๑๘ สาธารณูปโภค และสิ่งอำนวยความสะดวกที่ผู้จัดสรรที่ดินได้จัดให้มีขึ้นเพื่อการจัดสรรที่ดินตามแผนผังและโครงการที่ได้รับอนุญาตเช่น ถนน ทางเท้า สวนสาธารณะ ต้องจดทะเบียนภาระจำยอมต่อพนักงานเจ้าหน้าที่เพื่อประโยชน์แก่ที่ดินจัดสรรให้ผู้จัดสรรที่ดินหรือ กนอ. แล้วแต่กรณีมีหน้าที่บำรุงรักษาระบบสาธารณูปโภค และสิ่งอำนวยความสะดวกดังกล่าวตามวรรคหนึ่งให้คงสภาพดังเช่นที่ได้จัดทำขึ้นนั้นต่อไปและจะกระทำการใดอันเป็นเหตุให้ประโยชน์แห่งภาระจำยอมลดไปหรือเสื่อมความสะดวกมิได้ ทั้งนี้ตามข้อตกลงหรือเงื่อนไขของสัญญาที่ผู้จัดสรรที่ดินทำไว้กับ กนอ.ข้อ๑๙ ในกรณีที่ผู้จัดสรรที่ดินซึ่งมีหน้าที่ดูแลบำรุงรักษาระบบสาธารณูปโภค และสิ่งอำนวยความสะดวกตามข้อ ๑๘ กระทำการใด ๆ อันเป็นเหตุให้ประโยชน์แห่งภาระจำยอมลดไปหรือเสื่อมความสะดวกหรือกระทำการอย่างหนึ่งอย่างใดให้ผิดไปจากแผนผัง โครงการ หรือวิธีการจัดสรรที่ดินที่ได้รับอนุญาตจากคณะกรรมการให้ผู้ว่าการหรือผู้ซึ่งผู้ว่าการมอบหมายสั่งให้ผู้จัดสรรที่ดินระงับการกระทำนั้น และจัดการดูแลบำรุงรักษาสาธารณูปโภค และสิ่งอำนวยความสะดวกให้คงสภาพดังเช่นที่ได้จัดทำขึ้น หรือดำเนินการตามแผนผังโครงการ หรือวิธีการจัดสรรที่ดินที่ได้รับอนุญาตจากคณะกรรมการภายในระยะเวลาที่กำหนดหมวด ๗การจัดเก็บค่าใช้จ่ายในการบำรุงรักษาระบบสาธารณูปโภคและสิ่งอำนวยความสะดวก ข้อ๒๐ การจัดเก็บเงินค่าใช้จ่ายในการบำรุงรักษาและจัดการสาธารณูปโภคและสิ่งอำนวยความสะดวกต่าง ๆ ในนิคมอุตสาหกรรมให้เป็นไปตามที่ กนอ. ประกาศกำหนดโดยความเห็นชอบของคณะกรรมการหมวด ๘การยกเลิกการจัดสรรที่ดิน ข้อ๒๑ ในกรณีที่ผู้จัดสรรที่ดินประสงค์จะยกเลิกการจัดสรรที่ดินให้ยื่นคำขอต่อ กนอ. ตามแบบที่ กนอ. กำหนดการขอยกเลิกการจัดสรรที่ดินให้เป็นไปตามหลักเกณฑ์วิธีการ และเงื่อนไขที่ กนอ. กำหนดข้อ๒๒ ให้ กนอ. ปิดประกาศคำขอยกเลิกการจัดสรรที่ดินไว้ในที่เปิดเผยณ สำนักงานนิคมอุตสาหกรรม สำนักงานของผู้จัดสรรที่ดิน สำนักงานที่ดินจังหวัดหรือสำนักงานที่ดินสาขาบริเวณที่ดินที่ทำการจัดสรรที่ว่าการอำเภอ ที่ทำการองค์การบริหารส่วนตำบล มีกำหนดหกสิบวันนับแต่วันที่ปิดประกาศและให้ผู้จัดสรรที่ดินประกาศในหนังสือพิมพ์ซึ่งแพร่หลายในท้องถิ่นนั้นไม่น้อยกว่าเจ็ดวันและแจ้งเป็นหนังสือให้ผู้ซื้อที่ดินจัดสรรทราบข้อ๒๓ ให้ผู้ซึ่งมีประโยชน์เกี่ยวข้องกับการจัดสรรที่ดินที่ประสงค์จะคัดค้านคำขอยกเลิกการจัดสรรที่ดินยื่นคำคัดค้านต่อกนอ. ภายในสามสิบวันนับแต่วันครบกำหนดปิดประกาศตามข้อ ๒๒ถ้าไม่มีผู้ใดคัดค้านภายในกำหนดเวลาตามวรรคหนึ่งให้ กนอ. เสนอเรื่องให้คณะกรรมการสั่งยกเลิกการจัดสรรที่ดินในกรณีที่ผู้ซื้อที่ดินจัดสรรคัดค้านให้ กนอ. ยกเลิกเรื่องขอยกเลิกการจัดสรรที่ดิน แต่ถ้ามีผู้คัดค้านแต่มิใช่ผู้ซื้อที่ดินจัดสรรให้ กนอ. เสนอคำขอยกเลิกการจัดสรรที่ดินและคำคัดค้านให้คณะกรรมการพิจารณา คำวินิจฉัยของคณะกรรมการให้เป็นที่สุดข้อ๒๔ เมื่อคณะกรรมการสั่งยกเลิกการจัดสรรที่ดินแล้วใบอนุญาตที่ได้ออกตามข้อบังคับนี้ให้เป็นอันยกเลิกบทเฉพาะกาล ข้อ๒๕ บรรดาคำขออนุมัติหรืออนุญาตที่อยู่ระหว่างการพิจารณาของคณะกรรมการหรือกนอ. ในวันที่ข้อบังคับนี้ใช้บังคับ ให้ถือว่าเป็นคำขออนุญาตดำเนินการจัดสรรที่ดินหรือเปลี่ยนแปลงการจัดสรรที่ดินตามข้อบังคับนี้โดยอนุโลมในกรณีที่คำขออนุมัติ อนุญาตดังกล่าว มีข้อแตกต่างไปจาก คำขออนุมัติ อนุญาตตามข้อบังคับนี้ให้ กนอ. มีอำนาจสั่งให้แก้ไขเพิ่มเติมได้ตามความจำเป็นเพื่อให้การเป็นไปตามข้อบังคับนี้ประกาศ ณ วันที่ ๒๕สิงหาคม พ.ศ. ๒๕๔๘ประสาน ตันประเสริฐประธานกรรมการการนิคมอุตสาหกรรมแห่งประเทศไทยฐิติพงษ์/ผู้จัดทำ๓ ตุลาคม ๒๕๔๘ศิรวัชร์/ปรับปรุง๗ มีนาคม ๒๕๕๙[๑] ราชกิจจานุเบกษา เล่ม ๑๒๒/ตอนพิเศษ ๘๗ ง/หน้า ๓๔/๑๖ กันยายน ๒๕๔๘